ภาษีหุ้นชินคอร์ปหลอนรัฐบาล
สรุปข่าวการเงินรอบสัปดาห์ต้องจับตา ปชป.ยื่นหนังสือจี้สรรพากรเก็บภาษีหุ้นชิน 1.2หมื่นล้าน
11 มี.ค. 2555

สรุปข่าวการเงินรอบสัปดาห์ต้องจับตา ปชป.ยื่นหนังสือจี้สรรพากรเก็บภาษีหุ้นชิน 1.2หมื่นล้าน
ในรอบสัปดาห์ที่ผ่านมา แวดวงการเงินมีความเคลื่อนไหวที่น่าสนใจ คือ พรรคประชาธิปัตย์ (ปชป.) บุกกระทรวงการคลังยื่นหนังสือกับ ทนุศักดิ์ เล็กอุทัย รมช.คลัง และอารีพงศ์ ภู่ชอุ่ม ปลัดกระทรวงการคลัง เพื่อให้กรมสรรพากรเก็บภาษีภาษีหุ้น 1.2 หมื่นล้านบาท กับ พ.ต.ท.ทักษิณ ชินวัตร และพจมาน ณ ป้อมเพชร ก่อนคดีจะหมดอายุความในเดือน มี.ค. 2555
เพราะก่อนนี้ศาลฎีกาได้วินิจฉัยว่า พานทองแท้และพินทองทา กระทำการแทน พ.ต.ท.ทักษิณ ซึ่งเป็นเจ้าของหุ้นตัวจริง ซึ่งธุรกรรมที่เกิดขึ้นไม่เป็นโมฆะ ดังนั้นหากกรมสรรพากรปล่อยให้การเก็บภาษีดังกล่าวหมดอายุความ ปชป.จะดำเนินการเอาผิดฐานละเว้นการปฏิบัติหน้าที่ต่อไป
ขณะที่สำนักงานเศรษฐกิจการคลัง ได้ศึกษาการปรับเพิ่มวงเงินคุ้มครองเงินเพิ่มขึ้นตามนโยบายของ กิตติรัตน์ ณ ระนอง รมว.คลัง ที่ต้องการเพิ่มการคุ้มครองให้มากขึ้นกว่า 1 ล้านบาท ก่อนที่กฎหมายจะมีผลบังคับใช้ในวันที่ 1 ส.ค.นี้ จากปัจจุบันที่คุ้มครองอยู่ 50 ล้านบาท ผลการศึกษาจึงอาจจะเสนอให้คุ้มครองเงินฝากเพิ่มเป็น 5-10 ล้านบาท ซึ่งการคุ้มครองดังกล่าวยังน่าจะถือว่าเป็นการคุ้มครองเงินรายย่อยไม่ใช่รายใหญ่ ประกอบกับมีผลกระทบวิกฤตการเงินต่างประเทศที่อาจจะทำให้มีการเคลื่อนย้ายเงินออกนอกประเทศมากขึ้น จึงต้องสร้างความมั่นใจให้เงินทุนต่างประเทศฝากไว้ในประเทศต่อไป
ด้านที่ประชุมคณะรัฐมนตรี (ครม.) เห็นชอบแนวทางการรับประกันภัยพิบัติภายใต้ พ.ร.ก.กองทุนส่งเสริมการประกันภัยพิบัติ พ.ศ. 2555 วงเงิน 5 หมื่นล้านบาท คาดเริ่มขาย|กรมธรรม์ใน 1 สัปดาห์ หรือไม่เกิน 10 วัน แบ่งเป็น 1.กรณีบ้านที่อยู่อาศัย วงเงินคุ้มครองไม่เกิน 1 แสนบาท อัตราเบี้ยประกัน 0.5% ของวงเงินคุ้มครองตามกรมธรรม์ภัยพิบัติ 2.เอสเอ็มอีที่มีทุนจดทะเบียนไม่เกิน 50 ล้านบาท จำกัดความรับผิดของกรมธรรม์ภัยพิบัติไม่เกิน 30% ของทุนประกันภัย อัตราเบี้ยประกัน 1% ต่อปี และ 3.อุตสาหกรรม หรือธุรกิจที่มีทุนประกันภัยตั้งแต่ 50 ล้านบาทขึ้นไป จำกัดความรับผิดของกรมธรรม์ภัยพิบัติไม่เกิน 30% ของทุนประกันภัย อัตราเบี้ยประกัน 1.25% ต่อปี
ด้านธนาคารพาณิชย์ “ทหารไทย” เขย่าตลาดสินเชื่อเอสเอ็มอีด้วยการเปิดให้กู้นานสุด 30 ปี วงเงินกู้สูงสุดไม่เกิน 20 ล้านบาท ภายใต้ชื่อ “ทีเอ็มบี เอสเอ็มอี 30 พลัส 3” เป็นสินเชื่อเพื่อลงทุนระยะยาวและเงินกู้เบิกเกินบัญชี (โอ/ดี) คิดดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) บวก 2-2.5% และหากเป็นสินเชื่อ โอ/ดี คิดดอกเบี้ยเงินกู้เบิกเกินบัญชี (เอ็มโออาร์) บวก เพื่อให้สอดคล้องกับความต้องการของลูกค้าที่เริ่มหันมาลงทุนระยะยาว และลงทุนเพื่อซื้อเครื่องจักร และซ่อมแซมโรงงานหลังน้ำท่วม
ภาวะตลาดหุ้นไทย วันสุดท้ายของสัปดาห์ 9 มี.ค. ดัชนีปิดที่ระดับ 1,158.71 จุด ลดลง 9.60 จุด หรือ 0.82% มูลค่าการซื้อขาย 37,493.97 ล้านบาท